text: Sankt Clemens Kirke
  
  publiceret: 2023-08-16 09:47:22+02:00
  Sankt Clemens Kirke, også kendt som Klemensker er en sognekirke, der ligger på en lille stejl bakke i den nordlige ende af Klemensker by. Kirken er viet til Sankt Clemens, der skulle være beskytter af de søfarende.
  Kirkegården er angiveligt kraftigt udbygget, og den er omgivet af et dige af kløvet granit med jord opfyld bag. Den har indgange i alle verdenshjørner, men hovedindgangen med kørelåger i øst.
  Kirken er et historicistisk værk fra 1882 inspireret af romansk kirkearkitektur. Den er opført i granitkvadre af arkitekt Ludvig Harald Knudsen (1843-1924). Bygningen består af et bredt skib med et kor og en apsis. Foran den vestlige ende er der et tårn med trappebygninger på siderne.
  Kirken står i blank mur med synlige kvadre. Herover er der på apsissen blytag, mens den de resterende dele af kirken har skifertage.
  Murene og gavlene på kirken står udekorerede, hvilket fremhæver de store kvadre og de romaniserende vinduer. Der er tre små, rundbuede vinduer i apsis, men de er blændet i vinduesfladen, så de fremstår som vinduesnicher både ude og inde. I koret er der et større støbejernsvindue i hver langmur, og i skibet er der en række lignende vinduer højt på murfladen. Nedenunder er der en række mindre vinduer. Over korets gavl er et keltisk kors.
  Tårnet fremtræder meget regulært med små vinduer, glamhuller til lyden øverst på murene og øverst et pyramidetag. Kirkens hovedindgang er gennem en dybtliggende, rundbuet portal i tårnet. I portalbuens top er der et rundbuet overvindue med et keltisk kors og de græske bogstaver alfa og omega, der symboliserer den almægtige gud.
  I det indre står kirken hvidmalet med flere konstruktive elementer i skibet fremhævet med brun, klar blå og en jordfarvet grøn nuance. Kirken kunne ved første øjekast i det indre blive forvekslet med en basilika-konstruktion (hvor kirken har et hovedskib og sideskibe med eget tag, hvilket i skibet giver mulighed for indplacering af vinduer over sideskibenes tage, klerestorium, og en dekorativ mellemetage, triforium, i tagenes skrå vinkel ind mod skibet). Under ét tag har Sankt Clemens Kirke i skibet et knækket bjælkeloft i midten og horisontale bjælkelofter langs siderne, hvor der skabes en gallerietage, et såkaldt pulpitur, til kirkegængere eller korsangere. Pulpiturerne minder visuelt om sideskibe, og ind mod skibet er der en dekorativ frise af mindre blændingsarkader, der giver mindelser triforieetagen, som er en art lav, dekorativ mellemetage eller galleri.
  Koret har bag den høje rundbuede korbue et knækket bjælkeloft, mens der i apsissen er et muret halvkuppelhvælv.
  Kirkens inventar bærer præg af dens indretning i anden de sidste årtier af 1800-tallet.
  Prædikestolen har en ottekantet karnap, hvorpå der i fagenes er malet evangelister på gylden baggrund.
  Døbefonten er en slank, bægerformet font med stejle sider på kummen.
  Kirkens bænke med rundbuede gavle har en fremtrædende indvirkning på rummet, da de er malet i en jordfarvet grøn nuance, en knækket hvid farve i fyldingerne og hynderne samt en gullig brun på gavle og ben.
  Over indgangen er et angiveligt nyere orgelpulpitur.
  Alterprydelsen består af to malerier af Paul Høm fra 1981. Over alterbordet står på en predella, som er altertavlens fodstykke, med et horisontalt maleri af gravlæggelsen holdt i blå toner. Herover er et maleri i vertikalt format af den opstandne Kristus i gule toner.
  På kirkegården står der flere runesten.
  På ”Lundhøj-stenen” lyder indskriften, ”Gunild lod denne sten rejse efter Ødbjørn, hendes ægtefælle; Krist hjælpe Ødbjørns og Gunilds sjæl i lys og paradis”.
  ”Kuregård-stenen” har følgende indskrift, ”Svend og Kæld rejste stenen efter deres fader Julger(?)”
  Der er desuden en sten i fire brudstykker, hvorpå der står, at ”N. N. rejste denne sten efter sin broder Sven. Gud og Guds moder (hjælpe) hans sjæl. ...kil ristede disse runer og (d.v.s. sammen med) Svenne”.
  Tre andre runesten finde i brudstykker, hvor kun enkelte ord eller runer er læselige.